आपके परिवार की खुशियां किसमें हैं? हर सुख-दुख में अपनों के संग खड़े रहने में, या फिर अपने व्यक्तिगत लक्ष्यों को पूरा करने में? ज़ी टीवी का अगला प्राइम टाइम ड्रामा संयुक्त यह बताने की कोशिश करता है कि ये दोनों ही बातें अपनी-अपनी जगह सही हैं और इनमें से किसी से भी समझौता किए बगैर आप ये दोनों लक्ष्य हासिल कर सकते हैं. आपके परिवार के साथ आपका रिश्ता सबसे लंबे समय तक रहता है. यह रिश्ता भावनात्मक रूप से मजबूत सामाजिक बंधन भी होता है. उच्च शिक्षा, अच्छी नौकरी, बेहतर जीवनशैली और शादी की जिम्मेदारी, युवा पीढ़ी को सफलता के ऐसे दायरे में ला देती है जिसके चलते अक्सर उन्हें अपने माता-पिता से दूर होना पड़ता है… वे माता पिता, जिन्होंने उन्हें आज इस काबिल बनाया कि वे आज उस मुकाम पर पहुंच सके! भारत में अधिकांश परिवार जिंदगी के किसी न किसी मोड़ पर इस संघर्ष का सामना करते हैं. इसी संघर्ष को प्रभावी रूप से प्रस्तुत करता संयुक्त, 6 सितंबर को शुरू होने जा रहा है.